  Майя Бывальцева 2020-тӥ арын Россиысь калыкез лыдъян-гожтон ужрадэ Удмуртиын улӥсьёс цифра амалэн пыриськыны быгатозы. Со сярысь Удмуртстат ивортэ. Калыкез лыдъян-гожтон Россилэн историлэн 12-тӥзэ радъяськоз но вуоно арын 1-31 коньывуонэ ортчоз. Кыдёкысь ёросъёсын улӥсьёсты 1-тӥ оштолэзьысен 20-тӥ толсурозь гожъялозы Вуоно арын 1-25 коньывуонэ Кун юрттӥськетъёсъя порталын (Госуслуги) пусйиськем муртъёс «Госуслуги» сайтын переписьлэн юанъёсызлы валэктонъёс сётыны быгатозы. Электрон анкетаез адями ачиз но семьяез понна гожтыны быгатэ. Котькудӥзлы код-подтверждение сётозы, сое переписчиклы возьматоно луоз. Озьы ик МФЦ-ын переписез ортчыны луоз. 4-27 коньывуонэ калыкез лыдъян-гожтон дышем амалэн ортчоз. Переписчикъёс планшетъёсын коркась корка ветлозы. Ӧнерчиосты нимысьтыз дӥськутсыя тодманы луоз, озьы ик соослэн удостоверенизы луыны кулэ Пусъём, лыдъян-гожъяны адями ас мылкыдызъя пыриське. Пумит луэм понна нокыӵе кылкутон чакламын ӧвӧл. Юанъёслы валэктонъёсты адямилэн верамезъя гинэ гожто, нокыӵе ужкагазъёсты кулэ ӧвӧл. Со сяна, кыӵе юанъёслы валэктон сётытэк но луэ. Россиысь калыкез лыдъян-гожтонлэн нырысетӥ ужъемышъёсыз 2020-тӥ арын толсуре тодмо луозы. Нырысь-валысь йылпумъянъёс 2021-тӥ тулыспалэ лэсьтозы, нош рос-прос ужъемышъёс 2021-2022 аръёсы шараяськозы. Ватсалом, Россиын калыкез лыдъян-гожтон берлозэ 10 ар талэсь азьло ортчиз.  Тегъёс: Мерлык Удмуртстат Интернет Удмуртия Россия МФЦ лыдъян-гожъян Кунюрттськетъёс  